Tito vra uitstel vir OBK-sessie | Netwerk24
Deur Francois Williams 02 Junie 2020 17:11
'n Aanlyn vergadering waarop die Openbare Beleggingskorporasie (OBK) en die nasionale tesourie die parlement sou toespreek oor die Mpati-verslag, is uitgestel.
Tito Mboweni, minister van finansies, het die staande komitee oor finansies gevra om die vergadering uit te stel, want hy kon weens die Covid-19-krisis nog nie die Mpati-verslag met die kabinet bespreek nie.
Die kommissie van ondersoek onder leiding van regter Lex Mpati het in 2019 'n maande lange ondersoek gedoen na omstrede transaksies van die OBK, wat meer as R2 000 miljard se bates bestuur. Die meeste daarvan is staatsdienswerkers se aftreespaargeld.
Joe Maswanganyi, voorsitter van die komitee, het Dinsdag laat weet die nuwe datum vir die vergadering sal weldra aangekondig word. Die OBK en die tesourie sou bespreek hoe die Mpati-kommissie se aanbevelings in werking gestel sal word.
Die vakverbond Cosatu het Maandagaand nog gesê hy sien uit na die vergadering, want hy wil hê die parlement behoort die nasionale vervolgingsgesag (NVG), asook die Gedragsowerheid vir die Finansiële Sektor ook in te roep om te verduidelik wat hulle al gedoen het om die kommissie se aanbevelings in werking te stel.
Van die Mpati-kommissie se aanbevelings sluit in dat forensiese ondersoeke gedoen word na alle transaksies wat die OBK met die Sekunjalo-groep van dr. Iqbal Survé gedoen het, en dat twee vorige OBK-direkteure wat ook in die mislukte VBS Bank se direksie gedien het, deur die NVG ondersoek word.
Cosatu is ook uiters teleurgesteld dat die regering nog nie die wysigingswetsontwerp oor die OBK bekragtig het nie, al is dit al meer as 'n jaar gelede deur die parlement goedgekeur, sê Matthew Parks, parlementêre koördineerder van Cosatu.
Die wetsontwerp vereis van die OBK om aan die parlement, die publiek en sy deposante verslag te doen oor al sy beleggings. Dit vereis dat daar vakbondverteenwoordigers in die OBK se direksie dien.
Meer oor: Sekunjalo | Obk | Tito Mboweni | Lex Mpati | Iqbal Survé | Gepf | Obk-Ondersoek | Staatsamptenare | Bedrog | Tesourie | Obk-Kommissie